ΓΡΑΠΤΗ ΕΡΩΤΗΣΗ E-2244/98

υποβολή: Allan Macartney (ARE) προς την Επιτροπή

(16 Ιουλίου 1998)

Θέμα: Εισαγωγές και καταχώρηση αυτοκινήτων σε μητρώα μεταξύ των κρατών μελών

Έχει συνειδοτοποιήσει η Επιτροπή τα προβλήματα που αντιμετωπίζουν οι ανεξάρτητοι εμπορικοί αντιπρόσωποι αυτοκινήτων προκειμένου να λάβουν από τους κατασκευαστές αυτοκινήτων τα αναγκαία πιστοποιητικά εγκυρότητας που θα τους επιτρέψουν να καταχωρίσουν στο μητρώο του κράτους μέλους τους τα αυτοκίνητα που έχουν εισαγάγει από άλλο κράτος μέλος;

Τι μέτρα λαμβάνει η Επιτροπή για να διασφαλίσει ότι οι κατασκευαστές αυτοκινήτων στα κράτη μέλη τηρούν την υποχρέωσή τους να δίνουν πιστοποιητικά εγκυρότητας στους εμπορικούς αντιπροσώπους αυτοκινήτων;

Τι θα έπρεπε, κατά την άποψη της Επιτροπής, να χρεώνουν οι κατασκευαστές αυτοκινήτων στους εμπορικούς αντιπροσώπους για την έκδοση πιστοποιητικού εγκυρότητας;

Απάντηση του κ. Monti εξ ονόματος της Επιτροπής

(21 Σεπτεμβρίου 1998)

Το άρθρο 7, παράγραφος 1 της οδηγίας 92/53/ΕΟΚ του Συμβουλίου, της 18ης Ιουνίου 1992, που τροποποιεί την οδηγία 70/156/ΕΟΚ περί προσεγγίσεως των νομοθεσιών των κρατών μελών που αφορούν την έγκριση τύπου των οχημάτων με κινητήρα και των ρυμουλκούμενών τους(1) ορίζει ότι "1. Τα κράτη μέλη χορηγούν άδεια κυκλοφορίας, επιτρέπουν την πώληση ή θέση σε λειτουργία νέων οχημάτων βάσει της κατασκευής και λειτουργίας τους, μόνο εφόσον συνοδεύονται από ισχύον πιστοποιητικό συμμόρφωσης".

Τα κράτη μέλη πρέπει να επιβάλουν στους κατασκευαστές την υποχρέωση να εκδίδουν το πιστοποιητικό συμμόρφωσης ΕΚ για όλα τα σχετικά οχήματα που δεν διαθέτουν άδεια κυκλοφορίας. Κάθε όχημα με πιστοποιητικό έγκρισης τύπου ΕΚ (από την 1η Ιανουαρίου 1998 τα περισσότερα νέα επιβατηγά αυτοκίνητα της κατηγορίας Μ1), μπορεί να λάβει άμεσα άδεια κυκλοφορίας σε άλλο κράτος μέλος χωρίς άλλες διοικητικές διατυπώσεις όσον αφορά την έγκρισή του. Μόνο τα οχήματα χωρίς πιστοποιητικό έγκρισης τύπου ΕΚ ενδέχεται να υποβληθούν σε διαδικασία μεμονωμένης έγκρισης προκειμένου να λάβουν νέα άδεια κυκλοφορίας σε άλλο κράτος μέλος. Ορισμένα κράτη μέλη αναθέτουν στους κατασκευαστές ή τους αντιπροσώπους τους την έκδοση των εγγράφων που είναι απαραίτητα για τη μεμονωμένη έγκριση οχήματος το οποίο έχει λάβει μεμονωμένη έγκριση ή εθνική έγκριση τύπου σε άλλο κράτος μέλος.

Όταν η ανάθεση από ένα κράτος μέλος παίρνει τη μορφή νόμιμης αποκλειστικότητας, το Δικαστήριο, στην απόφασή του της 13ης Νοεμβρίου 1975, στην υπόθεση 26-75, General Motors Continental NV κατά Επιτροπής των Ευρωπαϊκών Κοινοτήτων(2), όρισε ότι:

"Η ανάθεση από ένα κράτος μέλος, υπό τη μορφή νόμιμης αποκλειστικότητας, της δημοσίου δικαίου λειτουργίας που αποτελεί ο τεχνικός έλεγχος πιστότητας των οχημάτων, για να γίνουν δεκτά στην κυκλοφορία, στον κατασκευαστή ή στον εντολοδόχο του, τον οποίο υποδεικνύει η δημοσία αρχή, σε συνδυασμό με την ελευθερία του τελευταίου να καθορίζει ελεύθερα την τιμή της παροχής του συνεπάγεται τη δημιουργία δεσπόζουσας θέσης.

Η κατάχρηση τέτοιας θέσης μπορεί να συνίσταται, ιδίως, στην είσπραξη υπερβολικής τιμής σε σχέση με την οικονομική αξία της παροχής, με αποτέλεσμα να σταματά τις παράλληλες εισαγωγές, διότι καθιστά ουδέτερο το ενδεχομένως ευνοϊκότερο επίπεδο των τιμών που εφαρμόζονται σε άλλες ζώνες πωλήσεως στην Κοινότητα, ή διότι οδηγεί σε μη δίκαιους όρους συναλλαγής κατά την έννοια του άρθρου 86, δεύτερη παράγραφος, στοιχείο α)."

Σε διαφορετική περίπτωση, στην απόφασή του στην υπόθεση Gofette και Gilliard, το Δικαστήριο όρισε όσον αφορά τα οχήματα χωρίς πιστοποιητικό έγκρισης τύπου ΕΚ ότι:

"Η ερμηνεία που πρέπει να δίνεται στα άρθρα 30 και 36 της συνθήκης ΕΟΚ είναι ότι μία διαδικασία έγκρισης που προβλέπεται σε ένα κράτος μέλος για οχήματα που εισάγονται από άλλο κράτος μέλος και η χρησιμοποίησή τους έχει ήδη εγκριθεί στο εν λόγω κράτος, συμβιβάζεται με τη συνθήκη μόνο εφόσον:

- η διαδικασία ελέγχου δεν συνεπάγεται υπερβολικές δαπάνες ή καθυστερήσεις και οι δημόσιες αρχές εξασφαλίζουν την πλήρη τήρηση των εν λόγω όρων όταν ο κατασκευαστής ή ο εγκεκριμένος πράκτοράς του είναι αρμόδιος για τη διενέργεια των απαραίτητων ελέγχων,

- ο εισαγωγέας μπορεί, εναλλακτικά προς τη διαδικασία ελέγχου, να προσκομίσει έγγραφα που έχουν εκδοθεί στο κράτος μέλος εισαγωγής, στο οποίο τα εν λόγω έγγραφα παρέχουν τις απαραίτητες πληροφορίες βάσει ελέγχων που έχουν ήδη πραγματοποιηθεί."

Η Επιτροπή στην "Ερμηνευτική ανακοίνωση σχετικά με τις διαδικασίες έγκρισης και εγγραφής οχημάτων που έχουν εγγραφεί προηγουμένως σε άλλο κράτος μέλος"(3), εξέφρασε την άποψή της για την εν λόγω απόφαση δηλώνοντας ότι:

Όταν τα κράτη μέλη εκχωρούν στους κατασκευαστές ή στους αντιπροσώπους τους ορισμένες αρμοδιότητες δημοσίου δικαίου, όπως η έκδοση των εγγράφων που είναι απαραίτητα για την έγκριση και την εγγραφή οχήματος προέλευσης άλλου κράτους, υποχρεούνται να εξασφαλίσουν ότι τα πρόσωπα αυτά ασκούν τις εν λόγω αρμοδιότητες κατά τρόπο συμβιβάσιμο με τις απαιτήσεις της ελεύθερης κυκλοφορίας εμπορευμάτων στο εσωτερικό της Ένωσης. Ειδικότερα, πρέπει οι κατασκευαστές ή οι αντιπρόσωποί τους να εκδίδουν τα πιστοποιητικά που τους ζητούνται:

- χωρίς να ζητούν να ελέγξουν το όχημα, δεδομένου ότι η παρέμβασή τους αφορά τα τεχνικά χαρακτηριστικά του οχήματος κατά τη στιγμή που τέθηκε για πρώτη φορά στην κυκλοφορία και όχι την κατάσταση του οχήματος κατά τη στιγμή της εισαγωγής,

- χωρίς να απαιτούν την προσκόμιση εμπορικών εγγράφων σχετικών με το όχημα (απόδειξη αγοράς, εξόφληση ορισμένων τελών, κλπ.), εκτός εάν αυτά είναι απολύτως αναγκαία για τον καθορισμό του ακριβούς τύπου του οχήματος (εφόσον τα έγγραφα που συντάχθηκαν στο κράτος προέλευσης δεν το επιτρέπουν),

- με λογικό κόστος και εντός λογικών προθεσμιών (ενδεικτικά αναφέρεται ότι ως λογικό θεωρείται κόστος το οποίο ανέρχεται σε 100 ECU και προθεσμία η οποία δεν υπερβαίνει τις τρεις εβδομάδες).

Εάν η Επιτροπή λάβει λεπτομερή καταγγελία από οποιονδήποτε πολίτη ή οικονομικό φορέα όσον αφορά παράβαση του κοινοτικού δικαίου από άλλο οικονομικό φορέα, θα εξετάσει την καταγγελία και θα απαντήσει κατά τον ενδεδειγμένο τρόπο.

(1) ΕΕ L 225 της 10.8.1992.

(2) Συλλογή 1975, σ. 1.367-1.381.

(3) ΕΕ C 143 της 15.5.1986.